**ОТЧЕТЕН ДОКЛАД ЗА ДЕНОСТТА НА ЧИТАЛИЩЕ «АУРА 1929»**

 **ЗА 2020 ГОДИНА**

 Уважаеми госпожи и господа, родители и близки на нашите млади и по-зрели дейци на читалище «АУРА», колеги приятели и съмишленици, Днес сме се събрали да отбележим един много значим и традиционен празник в живота на читалищата, 1-ви Март - Ден на самодееца, а така също да отчетем нашата дейност за 2020 година.

 Читалищното дело е уникално явление в нашия обществен живот-храм на бългаския дух и на българската ни идентичност. Само преди една година читалище «АУРА» отпразнува своя **9О** годишен юбилей.Това е един хубав юбилей, зряла възраст за нашата културна организация, утвърдила се като водеща не само на територията на столицата , но и в страна.

 Днес страната ни е изправена пред една изключително тежка епидемична криза. Но това не е, и няма да бъде проблем, за да продължим нашата роля, за духовното развитие и духовното израстване на нашето поколение. И в дните на ограничения, читалище «АУРА» успя да преустрои своята дейност и да посрещне предизвикателствата на наложените тежки мерки в областа на културата и образованието.

 Читалище „Аура“ като културен институт на територията на район „Възраждане“, и през изминалата 2020 година насочи своята дейност към задоволяване културните интереси и потребности на хората от района.През времето, когато обстановката в страната разрешаваше бяха осъществени много културни инициативи.

 С голям интерес бе посрещнат празничния концерт“Пролетно настроение“, по случай Деня на самодееца – 1-ви март, с участието на самодейните състави и школите при читалището.

 Читалището участва с концертна програма и в празника по случай Деня на народните будители /1-ви ноември/.

 За децата от школите и детските градини бяха организирани детски утра, посветени на Деня на детето /1-ви юни/ и 1-ви март- Деня на мартеничката.

 В салона на читалището бяха проведени концерт-продукциите на музикалната школа

 Децата от 120-та детска градина участваха в литературното детско утро „В света на приказките“, посветено на Братя Грим и Шарл Перо.

 С участието на ученици от началните класове на 18-то СОУ се състоя детския празник, посветен на 100 годишнината от рождението на любимата детска поетеса Леда Милева.

 Клуб „Приятели на книгата и поезията“ имаше също разнообразни изяви:

 Вълнуваща бе музикално–поетичната вечер „Песен на песента ми“, посветена на символизма в българската литература, на която гости на учениците от 18-то СОУ бяха преподаватели от Софийския университет.

 С участието на актрисата Галя Асенова и писателката Лозинка Йорданова бе проведена фолклорната литературната вечер –„Българският фолклор – извор на народната мъдрост“.

 В истински празници на музиката се превърнаха концертите „Музиката на Барока“ и музикално образователните вечери, които се проведоха в читалището като:

 Уъркшоп по старинна музика за струнни и клавирни инструменти с участието на Зефира Вълова –цигулка, Димос Гударулис –виолончело, Василий Илисавский – пиано

 и „Барок за всички“ – с участието на изявени инструменталисти по старинна музика и талантливи деца изпълнители.Изпълнени бяха произведения на Бах, Вивалди и др.

 Във връзка с извънредното положение в страната през пролетта на 2020 година за съжаление не можаха да бъдат проведени традиционните фестивали на танцовото изкуство и руската песен и танц, както и някои мероприятия, които бяха планирани и подготвени.

 **ОТЧЕТ ЗА ДЕЙНОСТТА НА ЕЗИКОВАТА ШКОЛА**

 Много добра бе работата на преподавателите в езиковата школа и през изминалата 2020 година, поради което все повече расте интереса на учениците и родителите към нея. В началото на учебната 2020/2021 година броят на записалите се в курсовете по английски език надвиши 110 ученика, разпределени от първи до седми курс, съобразно техните знания и възраст . Съобразно заетостта на учениците в училище, те са разпределени в сутрешни и следобедни групи.Въпреки ковид ситуацията в страната през пролетните месеци на 2020 година, обучението на децата от езиковата школа продължи он-лайн, с което преподавателите в школата се справиха успешно.

 Обучението се води по системата на университета в Кембридж. Целта на обучението е да постави една стабилна основа на езикова грамотност на малките курсисти ,като желания резултат в по горните курсове е свободното владеене на езика и явяване на изпити за международни сертификати. Учениците проявяват голямо желание и интерес, усвояват говоримо и писмено езика, за което съществен принос имат преподавателите в школата Лина Карамфилова и Златина Вълчева, които се отнасят с много любов и отговорност съм работата си.Завършилите шесто ниво в езиковата ни школа владеят отлично английски език на ниво В2.

 Създадена като извънучилищна форма на обучение, езиковата ни школа има и друга приоритетна цел –да бъде в помощ на учениците за изучавания материал по английски език в училищата.

 Таксите в школата са достъпни за по голяма част от българските семейства, като при записване на две деца от едно семейство, второто полза петдесет процента отстъпка.

 **ОТЧЕТ ЗА ДЕЙНОСТТА НА ШКОЛИТЕ ПО ИЗКУСТВАТА**

 **1. МУЗИКАЛНА ШКОЛА**

 Все повече расте интереса на родителите и децата към музикалната школа.

 През 2020 година в Музикалната школа се обучаваха над 70 деца и юноши, разпределени в два класа по пиано, един клас по цигулка, един клас по индивидуален солфеж и пеене и две групи по солфеж и елементарна теория на музиката.

 Въпреки извънредното положение в страната, школата като индивидуална форма на обучение на учениците, продължи успешно своята работа.

 Проведени бяха пролетните и коледни концерти, на които децата показаха своите постижения. Те имаха възможност да се изявят и на голяма сцена, като участваха в празничния пролетен концерт организиран от читалището..Едни от най-редовните участници в нашите мероприятия бяха Боряна Божанова и Василеа Владимирова от класа на госпожа Панчева, Михаил Русков, Виктор Пекачев и Ния Угринова от класа на госпожа Йонева и Дорина Павлова от класа на Диана Георгиева.

 В школата работят висококвалифицирани преподаватели с дългогодишен професионален и педагогически опит, което е определящо за постиженията на малките музиканти. Всяка година наши ученици продължават обучението си в в Музикалното училище, участват и печелят награди в конкурси и прегледи.През 2020 година Валентин Йорданов и Никола Димитров от класа на госпожа Снежинка Панчева, кандидатстващи в Музикалното училище, бяха приети с отличен успех, Сериозната и задълбочена работа на преподавателите в школата – Елена Йонева, Снежка Панчева и Диана Георгиева води и до ежегодно увеличаване на броя на учениците, записали се в школата.

 2.Вълнуващи бяха изявите на **ДЕТСКАТА БАЛЕТНА ШКОЛА** с ръководител Светла Иванова. През учебната 2020 година в балетната школа бяха записани над 20 деца, като обучението се води в две групи, съобразно възрастта и уменията на малките танцьорки.

 Школата работи както с най-малките артисти, правещи своите първи стъпки в модерния балет, така и с по големи деца до 14 години.

 Ежегодно школата печели първи награди и отличия на фестивалите на танцовато изкуство

 Ръководителката на школата Светла Иванова се отнася с много отговорност и любов към работата си, което съдейства за увеличаване броя на изявите на школата и на нейните успехи.Светла Иванова е с утвърден опит в балетната хореография и педагогика.Завършила е Академията за музикално и танцово изкуство в град Пловдив с магистратура „Балетна режисура“.

 Балетната школа вземаше участие в почти всички мероприятия на читалището,като пролетния концерт, фестивала „Кръстопът на музите“ и други.Поради прекъсване на работата през пролетните месеци, учебната година в школата бе удължена до края на месец юни, а през есента заниманията започнаха от месец септември.

 3. **ШКОЛАТА ПО ИЗОБРАЗИТЕЛНО ИЗКУСТВО** при читалище „Аура“ съдейства за развитие на художествените способности, за откритие и изява на творческия талант на малките художници.Красивите картини на децата са изложени в сградата на читалището. Приказният свят на детските творби създава слънчева и приятна обстановка.През отчетната година 2020 година ръководител на школата бе Кристина Ташкова, поради излизане в майчинство на предишната преподавателка Силвия Шосева. В школата бяха записани 18 ученика.

 Децата от школата имаха възможност да участват със свои картини в изложби и конкурси като:

 - Изложба конкурс на школите по рисуване при софийските читалища във фоайето на театър „Сълза и смях“.

 - „Красива есен“ – изложба на рисунки във фоайето на читалище „Аура“

 - Изложба конкурс на детски рисунки в читалище „Христо Ботев

 **ОТЧЕТ ЗА ДЕЙНОСТТА НА БИБЛИОТЕКАТА**

 Нека отделим внимание на дейността на библиотеката при читалище „Аура“ през отчетната 2020 година. Важен приоритет в работата й е утвърждаването й като културен, информационен и образователен център, достъпен за все по широк кръг читатели.В момента тя разполага с фонд от 23 503 тома и обслужва район от около 30 000 жители, включващ както много училища, така и читатели от Зона Б-5, Зона Б-18, ж.к. „Сердика“ и др.

 През отчетния период библиотеката обогати своя фонд с много книги от дарители, на които изказваме своята благодарност.

 В библиотеката читателите имаха възможност да получат информация от ежедневника „ 24 часа“ и 7 броя седмичници и списания, за които библиотеката е абонирана,както и „Държавен вестник“.

 Въпреки извънредното положение в страната библиотеката продължи своята работа, спазвайки санитарните изисквания,като прекъсна своята дейност само за един месец през пролетта,

 Продължи компютърната обработка на библиотечния фонд.Разкрита е компютърна картотека на читателите..Библиотеката разполага и с ксерокс, което дава възможност да бъдат преснимани материали от справочния фонд. Добре организираният и текущо попълван фонд от библиотекарката Румяна Ставрева ,спомага и за увеличаване на посещенията в библиотеката.

 **ТЕАТРАЛНА ШКОЛА „МЕНОН“**

 Продължи работата на Театрална школа „Менон“ с художествен ръководител Станка Велинова.

 Участници в школата се записват във възрастови групи, както следва:

I: 6-11 години

II: 12-15 години

III: 16-18 години

 Интересът към школа се запази и в нея през есента на 2020 година се записаха и продължават обучението си 20 участника във възрастова група от 12 до 18 години.

 Школата започна репетиции по театралната постановка „Малкият принц „. Репетициите се провеждаха на голямата сцена в салона на читалището.Учениците от школата посещават заниманията с голямо желание и интерес.

 .Художествен ръководител на школата е Станка Велинова, завършила НАТФИЗ, носител на много наши и международни театрални награди.

 Ръководителката е утвърден специалист с многогодишна практика в преподаване на актьорско майсторство, сценична практика в различни театри, автор на пиеси, сценография, художник и майстор на театрални кукли.

 **МЛАДЕЖКА ВОКАЛНА ФОРМАЦИЯ**

 Младежката вокална група "Ролинг Тоунс" към читалище “Аура" с ръководител Станислав Кимчев участва в почти всички концерти на читалището и нейните изяви бяха посрещнати с бурни аплодисменти от публиката.

 През есента на 2020 година вокалната група репетира за участие в предаването „България търси талант“

 В читалище „Аура“ се водят и занимания по АЕРОБИКА И КАЛАНЕТИКА, с ръководител Ели Докузанова.Заниманията се провеждат във вторник и четвъртък от 18.00 ч. и съдействат за добрата фигура и самочувствие на участниците.В школата през 2020 година бяха записани 12 участника.

 През есента на новата учебна 2020/2021 година в читалище „Аура“бе разкрита следобедна група за допълнителна подготовка за първи клас - „.Академия за малчугани“ за деца на 5, 6 и 7 години с ръководител Д.Симеонова

 Обучението цели развитие на речевите умения, формиране на представи за основни математически понятия, развитие на логическото мислене и паметта.Работи се и върху концентрацията на вниманието, наблюдателността и съобразителността на децата.Системата на обучение е съобразена с Държавните образователни изисквания за предучилищна подготовка и образование.

 Като нова форма на обучение в групата бяха записани 7 деца, но се надяваме да има по нататъшно развитие и увеличаване броя на децата.

 **ФОЛКЛОР**

 **Представителен танцов състав „Аура“**

 Ансамбълът има значителен авторитет и голяма известност, не само в столицата и страната, но и в десетки други страни. Печели симпатията и аплодисментите на публиката в множество държави – Италия, Испания, Полша, САЩ, Израел, Гърция, Румъния, Сърбия, Турция, Словакия, Франция, Унгария и др.

 Ансамбълът привлича все повече младежи – любители на българския танц.Броят на танцьорите през 2020 годена бе…… Представителният фолклорен ансамбъл Аура е носител на многобройни национални и международни награди.Ръководителят на ансамбъла г-н Петко Йошков.има съществен принос за високите постижения на танцовия състав.

 **В школата по народни танци за възрастни** участват любители на българския фолклор от всички възрасти.Тук стари и млади се запознават с народните танци от различни етнографски области.Участниците в школата посещават заниманията с голямо желание и интерес и постигат едно много добро ниво.Репетициите се провеждат: понеделник и петък – за начинаещи и сряда за напреднали.

 За подобряване работата в учебните стаи бе подменен балатума с ламиниран паркет в стая № 10, а стените бяха пребоядисани с латекс.Закупени бяха нови учебни маси на мястото на старите чинове.

През декември 2020 година читалището получи предложение и ще участва като партньор в два проекта:

 **1. С организация „ Луксуриа уропае”” в проект:**

 „Виртуален подиум за семейно музициране“ към Столична община.Замисълът на проекта е деца и любители-изпълнители на различни инструменти и певци да се обърнат към камерния репертоар на 18-ти век, да разучат и изпълнят произведения, да ги запишат на видео и да изпратят записите по електронен път.Най-сполучливите изпълнения ще бъдат отличени и ще им бъде направено професионално видео заснемане, като записите ще бъдат излъчени по youtube канала на организаторите.При благоприятни условия ще им бъде дадена възможност за участие в концерт на живо.

Читалището като партньор в организация на събитието ще участва със свои деца-изпълнители от музикалната школа , ще съдейства за разпространение на информацията до детските музикални школи към читалищата в столицата и ще предостави зала за концертите.

 **2. „Читалищата на София“-** финансиран от Столична програма „Култура“.Читалището като партньор на „ВОКС Мюзик Ентъртеймънт“ активно ще участва в:

 - Заснемане на снимков и видеоматериал за нашата дейност.

 -Организиране на семинар за дигитален маркетинг.

 - Концерт, посветен на Деня на народните будители /1-ви ноември/- в голямата зала на читалище „Аура“.

 - Разгласяване на проекта в района на читалището и контакти с печатни и електронни медии.

 Уважауми дейци на читалище „АУРА”, уважаеми преподаватели и ръководители, излишно е да напомням, какво се случи в страната ни през месец март 2020 година. Извънредното положение преобърна живота ни. Читалищата бяха затворени. Всички дейности – преустановени. Ковид 19 паралезира умовете и душите ни. Всички бяхме подчинени на заповедите на Щаба и МЗ. И тук е мястото да благодаря на всички преподаватели и ръководители, които в тези трудни моменти успяха да преориентират своята работа с учениците и преминаха на дистанционно обучение. Благодарение на това, успяхме да запазим децата в школите, за което родителите останаха безкрайно доволни. Продължи и работата в библиотеката с читатели при спазване на всички санитарно – хигиенни изисквания. Не загубихме и своите читатели.

 И накрая отново искам да подчертая, това което постигнахме през 2020 г.е дело на всички нас колеги.

 Благодаря ви. Бъдете живи и здрави за да продължаваме делото на читалищната институция, за запазване , разширяване и обогатяване на българские традиции, нрави и обичаи.

 **ПРЕДСЕДАТЕЛ:......................./ Иван Константинов/**

 **СЕКРЕТАР:....................... / Денка Евстатиева /**